Η Ευρωπαϊκή Επιτροπή ενέκρινε χθες την εξαγορά του 24% του ΑΔΜΗΕ από την κινεζική State Grid, μια απόφαση που ανοίγει πλέον τον δρόμο για την ολοκλήρωση του πλήρους ιδιοκτησιακού διαχωρισμού της εταιρείας διαχείρισης των δικτύων μεταφοράς από τη ΔΕΗ.

Σύμφωνα με την ανακοίνωση, η Κομισιόν κατέληξε ότι η προτεινόμενη εξαγορά δεν εγείρει ζητήματα ανταγωνισμού, επειδή δεν υφίστανται οριζόντιες επικαλύψεις ή κάθετοι δεσμοί ανάμεσα στον ΑΔΜΗΕ και τη State Grid ή άλλες εταιρείες που ελέγχονται από την Κρατική Επιτροπή Εποπτείας και Διαχείρισης Περιουσιακών Στοιχείων της Κίνας (central SASAC).

Για την κυβέρνηση, η απόφαση αυτή αποτελεί «δικαίωση της πολιτικής της σε σχέση με τη διατήρηση του δημόσιου χαρακτήρα των Δικτύων Ηλεκτρισμού», όπως δήλωσε χθες ο αρμόδιος υπουργός Γιώργος Σταθάκης, καθώς η αποκρατικοποίηση του ΑΔΜΗΕ είναι μερική και το ελληνικό Δημόσιο θα διατηρήσει τον έλεγχο του 51% των μετοχών.